b'\n_START_ARTICLE_\nRuggiero Leoncavallo\n_START_SECTION_\n\xc5\xbdivljenje\n_START_PARAGRAPH_\nLeoncavallo je \xc5\xa1tudiral glasbo na konservatoriju San Pietro a Majella v rojstnem mestu, knji\xc5\xbeevnost pa v Bologni, kjer se je pod vplivom pesnika Giosueja Carduccija navdu\xc5\xa1il za glasbeno estetiko Richarda Wagnerja. Njegove prve, wagnerjansko napisane opere Chatterton niso uprizorili in Leoncavallo je najprej poskusil sre\xc4\x8do kot glasbenik v kolonialnem Egiptu, nato pa je boemsko \xc5\xbeivel Parizu in se pre\xc5\xbeivljal s pou\xc4\x8devanjem glasbe, korepetiranjem in igranjem klavirja po no\xc4\x8dnih lokalih._NEWLINE_Prijatelj, baritonist Victor Maurel, ga je priporo\xc4\x8dil zalo\xc5\xbeniku Ricordiju in Leoncavallo je dobil predujem za ambiciozen projekt: ustvaril naj bi operno trilogijo kot protiute\xc5\xbe Wagnerjevemu Niebelun\xc5\xa1kemu prstanu. Delo mu je \xc5\xa1lo po\xc4\x8dasi od rok, zalo\xc5\xbenik je postal nestrpen in Medi\xc4\x8dejci, prva opera predvidene trilogije o italijanski renesansi (sledila naj bi ji \xc5\xa1e Savonarola in Cesare Borgia), so spro\xc5\xbeili resen spor med Leoncavallom in Ricordijem. Kon\xc4\x8dno je zalo\xc5\xbenik, ki je diktatorsko obvladoval italijansko operno sceno, dal v Milanu namesto Medi\xc4\x8dejcev uprizorti Catalanijevo opero La Wally, prepre\xc4\x8dil pa je tudi njihovi uprizoritvi v Torinu in Benetkah. Leoncavalu je \xc4\x8dasnikar Marco Salla prijateljsko svetoval:\xc2\xa0\xc2\xbbBrani svoje delo, kakor more\xc5\xa1 in imej odprte o\xc4\x8di! Zalo\xc5\xbeni\xc5\xa1ka hi\xc5\xa1a Ricordi odkupuje mnoge opere le zato, da bi jih pokopala za vedno.\xc2\xab\xc2\xa0_NEWLINE_Leoncavallo je v Parizu do\xc5\xbeivel zmeren uspeh s simfoni\xc4\x8dno pesnitvijo La nuit de mai, po letu 1890 pa se je ustalil v Milanu in deloval kot glasbeni kritik in libretist. Za vse svoje opere je libreto napisal sam._NEWLINE_Mnogi ga smatrajo za najve\xc4\x8djega libretista po Arrigi Boitu.'